Quant cuntents èn ils magisters cun lur clamada?
Ils resultats d’ina retschertga en Svizra tudestga

(anr/pap) 

La fin da l’onn 2001 ha la federaziun da tetg da las magistras e dals magisters svizzers LCH laschà examinar, quant cuntentas che passa 10 000 persunas d’instrucziun da la Svizra tudestga èn cun lur professiun. Cun quest studi vegn illuminada la situaziun actuala e cumparegliada cun quella dal 1990. El serva sco basa per mesiras da meglierament da la situaziun professiunala da las persunas d’instrucziun. Che la satisfacziun professiunala vegnia alimentada da success pedagogics sco er da la cooperaziun en il team, scriva LCH a chaschun da sia conferenza per las medias da glindesdi passà a Turitg. La malcuntentientscha perencunter nascha da las cundiziuns da lavur e d’engaschament pegiuradas, da la pitschna reputaziun sociala sco er da la dissonanza en l’andament da las refurmas scolasticas. Tenor quel studi s’è diminuida generalmain la satisfacziun professiunala en ils ultims onns, en tscherts secturs (prestige, process da refurma, cundiziuns da lavur) schizunt ferm. Dal 1990 sa fissan anc 75 pertschient da las persunas interrogadas decididas anc ina giada per la professiun dal magister, dal 2001 mo anc 71 pertschient (cun pensum cumplain 68 pertschient, umens 65 pertschient, stgalim superiur 64 pertschient).

Indicatur per problems da la societad
Tenor LCH èn ils facturs per reeleger la professiun dal magister il plaschair vid la lavur pedagogica en general sco er il spazi creativ e la variaziun. Ils arguments ils pli frequents per chalar cun dar scola èn il stress, la mancanza da pudair far carriera, la mancanza da renconuschientscha sco er ils conturns socials da bleras scolaras e scolars. L’autur da quel studi, Charles Landert, resguarda la malcuntentientscha professiunala da las persunas d’instrucziun sco indicatur per problems e sfidas da la societad ch’ins sto prender serius. Tenor el avessan ins da far frunt a la satisfacziun professiunala degressiva cun meglierar las cundiziuns da basa da la clamada da magistrAs, cun integrar meglier la magistraglia en process refurmatorics e cun mesiras da la politica sociala e famigliara. El punctuescha però er che per meglierar la situaziun na possian ins prender en mira sulettamain la scola e ses conturns ils pli stretgs, mabain in champ bler pli vast.